Notum sit omnibus presentibus et futuris, quod ego Walcherius de Salins, laudantibus filiis meis Humberto et Hugone, quando fundavi capellam in honore beati Nicholai, donavi Deo et sanctis apostolis Petro et Paulo et monasterio Cluniacensi, cui preerat domnus Hugo abbas, Durannum et omnem progeniem ejus, et Geburdem cum omni progenie sua, et quicquid in eis habebam, tali conditione, ut semper monachis de Sancto Nicholao servirent, et a me et ab heredibus meis liberi essent, nec aliquid consuetudinis ab eis exigerent. Donavi quoque medietatem clausi mei de Anglar et decimam ejus. Testes sunt Ymarus, cappellanus meus, Humbertus et Hugo, filii mei, Arembertus, Girodus Salterius, et alii plures.